               ЕВРОПЕЙСКА КОМИСИЯ
            Брюксел, 11.10.2019
            COM(2019) 459 final
            2019/0216(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането на кодекс за поведение на членовете на Съда и Апелативния съд и на медиаторите

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с предвиденото приемане на решение относно кодекс за поведение на членовете на Съда и Апелативния съд и на медиаторите, който трябва да се прилага при спорове, произтичащи от осма глава (Инвестиции) от споразумението.

               2.Контекст на предложението

               2.1.Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна

               Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, („споразумението“) има за цел либерализиране и улесняване на търговията и инвестициите, както и насърчаване на по-тесните икономически връзки между Европейския съюз и Канада („страните“). Споразумението беше подписано на 30 октомври 2016 г. и се прилага временно от 21 септември 2017 г.

               2.2.Комитет по услугите и инвестициите

               Комитетът по услугите и инвестициите, който разглежда, наред с другото, въпроси, свързани с трансграничните инвестиции, е създаден съгласно член 26.2, параграф 1, буква б) от споразумението. В съответствие с член 8.44, параграф 1 от споразумението Комитетът по услугите и инвестициите предоставя форум на страните за провеждане на консултации по въпроси, свързани с осма глава (Инвестиции) от споразумението, включително трудности, които е възможно да възникнат при прилагането на осма глава (Инвестиции) от споразумението и евентуални подобрения на осма глава (Инвестиции) от споразумението, по-специално с оглед на опита и новите постижения в рамките на други международни форуми и в съответствие с другите споразумения, в които участват страните.

               В съответствие с член 26.2, параграф 4 от споразумението, освен ако е предвидено друго съгласно споразумението или ако съпредседателите решат друго, Комитетът по услугите и инвестициите заседава веднъж годишно. По искане на една от страните или на Съвместния комитет по ВИТС могат да бъдат свиквани допълнителни заседания. Комитетът по услугите и инвестициите се председателства съвместно от представители на страните. Той определя графика и дневния ред на своите заседания по взаимно съгласие. Комитетът по услугите и инвестициите може да изготвя и изменя своя собствен процедурен правилник, ако сметне това за целесъобразно. Той може да предлага проекторешения, които да бъдат приемани от Съвместния комитет по ВИТС, или да взема решения, когато това се предвижда в споразумението.

               В съответствие с правило 10, параграф 2 от Процедурния правилник на Съвместния комитет по ВИТС и на специализираните комитети
                  1
               , включително Комитета по услугите и инвестициите, в периода между заседанията Комитетът по услугите и инвестициите може да приема решения или препоръки чрез писмена процедура, ако страните по споразумението вземат решение за това по взаимно съгласие. За тази цел съпредседателите на Комитета по услугите и инвестициите разпращат в съответствие с правило 7 текста на предложението в писмен вид до членовете на Комитета по услугите и инвестициите, като указват срок, в рамките на който членовете трябва да ги осведомят за евентуалните резерви или изменения, които желаят да направят. Приетите предложения се съобщават, в съответствие с правило 7, след изтичането на срока и се записват в протокола от следващото заседание.

               2.3.Предвиденият акт на Комитета по услугите и инвестициите

               Комитетът по услугите и инвестициите трябва да приеме решение относно кодекс за поведение на членовете на Съда и Апелативния съд и на медиаторите, който трябва да се прилага при спорове, произтичащи от осма глава (Инвестиции) от споразумението („предвидения акт“).

               Целта на предвидения акт е да се допълнят правилата, приложими съгласно член 8.30 (Етични правила) от споразумението.

               Предвиденият акт ще бъде обвързващ за страните.

               3.Позиция, която трябва да се заеме от името на Съюза

               Както е предвидено в параграф 6, буква е) от Съвместния тълкувателен инструмент относно споразумението, Европейският съюз и неговите държави членки и Канада се споразумяха да започнат незабавно следващия етап от работата по изпълнението на разпоредбите на споразумението относно уреждането на инвестиционни спорове, т.нар. „инвестиционна съдебна система“
                  2
               .

               В съответствие с член 8.44, параграф 2 от споразумението „[с]лед постигане на съгласие между страните и след като бъдат спазени техните съответни вътрешни изисквания и процедури, Комитетът по услугите и инвестициите приема кодекс за поведение на членовете на Съда, който да се прилага при спорове, произтичащи от настоящата глава, и който може да замени или допълни правилата за прилагане, като в него може да се разглеждат въпроси като: а) задълженията относно разгласяването; б) независимостта и безпристрастността на членовете на Съда; и в) поверителността. Страните полагат всички усилия, за да осигурят кодексът за поведение да бъде приет не по-късно от първия ден от временното прилагане или влизането в сила на настоящото споразумение, според случая, и при всички положения не по-късно от две години след тази дата“.

               Параграф 6, буква е) от Съвместния тълкувателен инструмент относно споразумението изрично посочва, че страните се споразумяха „да започнат незабавно със следващия етап от работата по кодекс на поведение за установяване на допълнителни гаранции за безпристрастността на членовете на трибуналите“.

               Освен това в Декларация № 36 на Комисията и на Съвета, която се съдържа в протокола на Съвета за приемането от Съвета на решението за разрешаване на подписването на ВИТС от името на Съюза, се посочва: „[в]ече предвидените във ВИТС морални изисквания по отношение на членовете на съдилищата ще бъдат подробно разработени в най-кратки срокове и своевременно, така че държавите членки да могат да ги вземат предвид в процесите си на ратификация, в задължителен и обвързващ Кодекс за поведение (това също вече е предвидено във ВИТС). Този кодекс на поведение ще включва по-специално: точни правила за поведение, приложими към кандидатите за назначаване като член на съда или на апелативния съд по отношение по-специално на оповестяването на техните предишни или настоящи дейности, които могат да повлияят на тяхното назначаване или на изпълнението на задачите им; точни правила за поведение, приложими към кандидатите за назначаване като член на съда или на апелативния съд по време на тяхната служба; точни правила за поведение, приложими към кандидатите за назначаване като член на съда или на апелативния в края на техния мандат; включително забрана за изпълняване на определени функции или професии през определен период след края на техния мандат; механизъм за налагане на санкции в случай на неспазване на правилата за поведение, който да бъде ефективен и да спазва напълно принципа на независимост на съдебната власт“
                  3
               .

               Предвиденият акт изцяло изпълнява тези ангажименти, като включва подробни правила за етично поведение за членовете на Съда, Апелативния съд и за медиаторите. По-конкретно кодексът за поведение включва разпоредби относно следното: задължения в рамките на процеса (член 2 от предвидения акт); задължения относно разгласяването (член 3); независимост, безпристрастност и други задължения (член 4); задължения на бившите членове (член 5); задължения за поверителност (член 6); задължения за прозрачност по отношение на времето и разноските за производството (член 7); санкции (член 8); задължения на медиаторите (член 9); и създаването на консултативни комитети (член 10). Предвиденият акт ще влезе в сила на датата на влизане в сила на споразумението (член 11).

               Настоящото предложение е в съответствие с други инициативи за изпълнението на инвестиционната съдебна система по ВИТС. По-конкретно от юни 2018 г. Комисията работи с държавите членки в рамките на комитета „Търговска политика“ (Услуги и инвестиции) на Съвета и с Канада по пакет от четири проекта на решения относно:

               –правила, с които се установяват административни и организационни въпроси във връзка с работата на Апелативния съд съгласно член 8.28, параграф 7 от споразумението;

               –кодекс за поведение на членовете на Съда и Апелативния съд и на медиаторите в съответствие с член 8.44, параграф 2 от споразумението;

               –правила за медиация, които да се използват от страните по спора в съответствие с член 8.44, параграф 3, буква в) от споразумението; както и

               –правила относно процедурата за приемане на тълкувания в съответствие с член 8.31, параграф 3 и член 8.44, параграф 3, буква a) от споразумението.

               Работата по други области на изпълнение на инвестиционната съдебна система продължава. Както е предвидено в параграф 6, буква е) от Съвместния тълкувателен инструмент относно споразумението, „[о]бщата цел е работата да приключи до влизането в сила на ВИТС“.

               Поради това е целесъобразно да се установи позицията, която трябва да се заеме от името на Съюза в рамките на Комитета по услугите и инвестициите във връзка с предвидения акт, за да се гарантира ефективното изпълнение на споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) са предвидени решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове, които имат правно действие по силата на международните правни норми, регламентиращи въпросния орган. То включва също така инструменти, които не са правно обвързващи според международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  4
               .

               4.1.2.Приложение в настоящия случай

               Комитетът по услугите и инвестициите е орган, създаден по силата на споразумение, а именно по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна („споразумението“).

               Актът, който Комитетът по услугите и инвестициите има за задача да приеме, представлява акт с правно действие. Предвиденият акт ще бъде обвързващ за страните по силата на международното право съгласно предвиденото в член 26.2, параграф 4 от споразумението.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в настоящия случай

               Основната цел и съдържание на предвидения акт са свързани с общата търговска политика.

               Поради това материалноправните основания на предложеното решение са член 207, параграф 3 и член 207, параграф 4, първа алинея от ДФЕС.

               4.3.Заключение

               Правните основания за предложеното решение следва да бъдат член 207, параграф 3 и член 207, параграф 4 от ДФЕС във връзка с член 218, параграф 9 от него.

               5.Автентични езици и публикуване на предвидения акт

               Тъй като актът на Комитета по услугите и инвестициите ще бъде приет за изпълнение на споразумението във връзка с разрешаването на инвестиционни спорове между инвеститори и държави, е целесъобразно той да бъде приет на всички автентични езици на споразумението
                  5
                и да бъде публикуван в Официален вестник на Европейския съюз след приемането му.

               2019/0216 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането на кодекс за поведение на членовете на Съда и Апелативния съд и на медиаторите

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)В Решение (ЕС) 2017/37 на Съвета
                  6
                се предвижда подписването от името на Европейския съюз на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна ( „споразумението“). Споразумението беше подписано на 30 октомври 2016 г.

               (2)В Решение (ЕС) 2017/38 на Съвета
                  7
                се предвижда временното прилагане на части от споразумението, включително създаването на Комитета по услугите и инвестициите. Споразумението се прилага временно от 21 септември 2017 г.

               (3)В съответствие с член 26.2, параграф 4 от споразумението Комитетът по услугите и инвестициите може да взема решения, когато това се предвижда в споразумението.

               (4)Съгласно член 8.44, параграф 2 от споразумението Комитетът по услугите и инвестициите трябва да приеме решение относно кодекс за поведение на членовете на Съда и Апелативния съд и на медиаторите, който трябва да се прилага при спорове, произтичащи от осма глава (Инвестиции) от споразумението.

               (5)Поради това е целесъобразно да се установи позицията, която трябва да се заеме от името на Съюза в рамките на Комитета по услугите и инвестициите, въз основа на приложения проект на решение на Комитета по услугите и инвестициите във връзка с приемането на кодекс за поведение, за да се гарантира ефективното изпълнение на споразумението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Европейския съюз в рамките на Комитета по услугите и инвестициите във връзка с приемането на кодекс за поведение на членовете на Съда и Апелативния съд и на медиаторите, се основава на проекта на решение на Комитета по услугите и инвестициите, приложен към настоящото решение на Съвета.

               Член 2

               1.Решението на Комитета по услугите и инвестициите се приема на всички автентични езици на споразумението.

               2.Решението на Комитета по услугите и инвестициите се публикува в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        Решение № 001/2018 на Съвместния комитет по ВИТС от 26 септември 2018 г. за приемане на неговия процедурен правилник и на процедурния правилник на специализираните комитети (ОВ L 190, 27.7.2018 г., стр. 13), който е на разположение на уебсайта на ГД „Търговия“:
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Съвместен тълкувателен инструмент относно Всеобхватното икономическо и търговско споразумение (ВИТС) между Канада и Европейския съюз и неговите държави членки (OВ L 11, 14.1.2017 г., стр. 3).

                     (3)

                        Изявления за протокола на Съвета (ОВ L 11, 14.1.2017 г., стр. 9).

                     (4)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (5)

                        Съгласно член 30.11 (Автентични текстове) от споразумението то е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички тези езици са еднакво автентични.

                     (6)

                        Решение (ЕС) 2017/37 на Съвета от 28 октомври 2016 г. за подписване, от името на Европейския съюз, на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (ОВ L 11, 14.1.2017 г., стр. 1).

                     (7)

                        Решение (ЕС) 2017/38 на Съвета от 28 октомври 2016 г. за временно прилагане на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (ОВ L 11, 14.1.2017 г., стр. 1080).

    ---documentbreak---

               ЕВРОПЕЙСКА КОМИСИЯ
            Брюксел, 11.10.2019
            COM(2019) 459 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Комитета по услугите и инвестициите, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането на кодекс за поведение на членовете на Съда и Апелативния съд и на медиаторите

               ПРИТУРКА

               ПРОЕКТ НА

               РЕШЕНИЕ № [.../2019] НА КОМИТЕТА ПО УСЛУГИТЕ И ИНВЕСТИЦИИТЕ

               от ... година

               за приемане на кодекс за поведение на членовете на Съда и Апелативния съд и на медиаторите

               КОМИТЕТЪТ ПО УСЛУГИТЕ И ИНВЕСТИЦИИТЕ ПО ВИТС,

               Като взе предвид член 26.2, параграф 1, буква б) от Всеобхватното икономическо и търговско споразумение между Канада, от една страна, и Европейския съюз и неговите държави членки, от друга страна („споразумението“),

               Като има предвид, че член 8.44, параграф 2 от споразумението гласи, че Комитетът по услугите и инвестициите по ВИТС приема кодекс за поведение, който да се прилага при спорове, произтичащи от осма глава на споразумението, и който може да замени или допълни правилата за прилагане,

               ПРИЕ НАСТОЯЩОТО РЕШЕНИЕ:

               Член 1

               Определения

               За целите на настоящото решение се прилагат следните определения:

               а)определенията в член 1.1 (Определения с общо приложение) от първа глава (Общи определения и уводни разпоредби) от споразумението;

               б)определенията в член 8.1 (Определения) от осма глава (Инвестиции) от споразумението;

               в)„помощник“ означава лице, различно от заето в секретариата на ICSID лице, което в рамките на мандата на определен член го подпомага при извършването на проучвания или му оказва съдействие при изпълнение на неговите функции;

               г)„кандидат“ означава лице, което е подало своята кандидатура или на което по друг начин му е известно, че той или тя е обект на обсъждане за евентуално избиране за член;

               д)„медиатор“ означава лице, което осъществява медиация в съответствие с член 8.20 (Медиация) от споразумението; както и

               е)„член“ означава член на Съда или на Апелативния съд, създаден в съответствие с раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението.

               Член 2

               Отговорности в рамките на производството по уреждане на спорове

               Кандидатите, членовете и бившите членове са длъжни да избягват всяко явно и привидно нарушаване на деонтологичните норми и да съблюдават строги норми на поведение, за да се гарантират почтеността и безпристрастността в рамките на механизма за уреждане на спорове.

               Член 3

               Задължения за оповестяване

               1.Кандидатите са длъжни да оповестят на страните евентуални предишни и настоящи интереси, връзки или други обстоятелства, които биха могли да засегнат или за които би могло разумно да се счита, че има вероятност да засегнат тяхната независимост или безпристрастност, които пораждат или за които би могло разумно да се счита, че има вероятност да породят пряк или косвен конфликт на интереси, или които създават или за които би могло разумно да се счита, че има вероятност да създават впечатление за нарушаване на деонтологичните норми или за пристрастност. За тази цел кандидатите са длъжни да полагат всички разумни усилия, за да се информират за съществуването на такива интереси, връзки или обстоятелства. Оповестяването на минали интереси, връзки или обстоятелства обхваща най-малко последните пет години преди подаването на кандидатурата или момента, към който на лицето по друг начин е станало известно, че той или тя е обект на обсъждане за евентуално избиране за член.

               2.Членовете са длъжни писмено да осведомяват страните, а когато е от значение за спора — и страните по спора, за обстоятелства, свързани с действително или евентуално извършени нарушения на настоящия кодекс за поведение.

               3.Членовете са длъжни да продължават във всеки един момент да полагат всички разумни усилия да се информират за посочените в параграф 1 от настоящия член интереси, връзки или обстоятелства. Членовете са длъжни да оповестят тези интереси, връзки или обстоятелства във всеки един момент от изпълнението на своите задължения, като информират страните и, когато е целесъобразно, страните по спора.

               4.С цел да се гарантира предоставянето на относима информация от кандидатите и членовете, оповестяването се извършва чрез стандартен формуляр с възможност за добавяне или прилагане на всякакви документи и в съответствие с евентуални други процедури, установени от страните.

               Член 4

               Независимост, безпристрастност и други задължения на членовете

               1.В допълнение към задълженията, определени в член 2 от настоящото решение, членовете са длъжни да бъдат и да създават впечатление, че са независими и безпристрастни, както и да избягват всеки пряк или косвен конфликт на интереси.

               2.Членовете нямат право да се повлияват от личен интерес, външен натиск, съображения от политически характер, обществен протест, лоялност към някоя от страните или към някоя от страните по спора или други лица, които участват в производството, страх от критики или финансови, стопански, професионални, семейни или социални връзки или отговорности.

               3.Членовете нямат право пряко или косвено да поемат задължение, да приемат облаги, да влизат в каквито и да било взаимоотношения или да придобиват финансови участия, които биха могли да засегнат или да създадат впечатление, че засягат тяхната независимост или безпристрастност.

               4.Членовете нямат право да установяват контакти ex parte във връзка с производството.

               5.Членовете са длъжни да изпълняват съвестно и своевременно задълженията си по време на цялото производство, по справедлив и прилежен начин.

               6.Членовете са длъжни да разглеждат единствено онези въпроси, които са повдигнати по време на производството и са от значение за постановяване на определение или решение, и не могат да делегират това правомощие на друго лице.

               7.Членовете са длъжни да предприемат всички подходящи мерки, за да гарантират, че техните помощници са информирани за и спазват mutatis mutandis член 2 (Отговорности в рамките на производството по уреждане на спорове), член 3, параграфи 2 и 3 (Задължения за оповестяване), член 4, параграфи 1— 5 (Независимост, безпристрастност и други задължения на членовете), член 5, параграфи 1 и 3 (Бивши членове) и  член 6 (Поверителност) от настоящото решение.

               8.Членовете са длъжни да вземат под внимание евентуални други дейности по уреждане на спорове, предприемани по силата на споразумението, и по-специално решенията, постановени от Апелативния съд.

               Член 5

               Задължения на бившите членове

               1.Бившите членове са длъжни да се въздържат от действия, които могат да създадат впечатление за проявена пристрастност при изпълнение на задълженията им или за каквато и да било извлечена изгода от решенията на Съда или на Апелативния съд.

               2.Членовете поемат ангажимент за срок от три години след края на своя мандат да не действат като представители на някоя от страните по инвестиционни спорове, разглеждани от Съда или от Апелативния съд.

               3.Без да се засяга възможността да продължат да участват в съдебния състав до приключването на производството от този състав, членовете поемат ангажимент след края на своя мандат да не участват:

               а)по никакъв начин в инвестиционни спорове, които преди края на техния мандат са били висящи пред Съда или Апелативния съд;

               б)по никакъв начин в инвестиционни спорове, които имат пряка и явна връзка със спорове, включително приключени спорове, в които са участвали като членове на Съда или Апелативния съд.

               4.Ако председателят на Съда или на Апелативния съд бъде информиран или по друг начин узнае за твърдения, че бивш член е нарушил задълженията си по параграфи 1—3 от настоящия член или друга разпоредба от настоящото решение по време на своя мандат, председателят разглежда въпроса и осигурява на бившия член възможност да бъде изслушан и след извършване на проверка информира:

               а)професионалния орган или друга подобна институция, с който(която) е свързан бившият член;

               б)страните;

               в)ако това е свързано с конкретен спор, страните по спора; както и

               г)председателя на всеки друг съответен международен съд или трибунал, компетентен да разглежда инвестиционни спорове, с оглед на предприемането на подходящи мерки.

               Председателят на Съда или на Апелативния съд обявява решението си да предприеме действията, посочени в букви а)—г) по-горе, заедно с причините за това.

               Член 6

               Поверителност

               1.Настоящите или бившите членове нямат право да разкриват или да използват в нито един момент непублична информация, свързана с конкретно производство или станала им известна по време на конкретно производство, освен за целите на същото това производство, и при никакви обстоятелства нямат право да разкриват или да използват такава информация в своя собствена изгода или в изгода на други лица или с цел да се навреди на интересите на други лица.

               2.Членовете нямат право да разгласяват определение или арбитражно или друго решение или части от него преди неговото публикуване в съответствие с разпоредбите относно прозрачността на член 8.36 (Прозрачност на производството) от споразумението.

               3.Членовете или бившите членове нямат право да разкриват съдържанието на обсъжданите от Съда или Апелативния съд въпроси или мнението на който и да било от членовете във връзка с обсъжданията, с изключение на съдържащите се в определение или арбитражно или друго решение.

               Член 7

               Разноски

               Всеки член води архив и представя окончателен отчет за времето, посветено на производството, и за своите разноски, както и за времето и разноските на своя помощник.

               Член 8

               Санкции

               1.За по-голяма сигурност разпоредбите на настоящия кодекс за поведение се прилагат заедно със задълженията, определени в член 8.30, параграф 1 от споразумението, а по отношение на нарушения на настоящия кодекс за поведение се прилагат процедурите, предвидени в член 8.30, параграфи 2—4 от споразумението.

               2.За по-голяма сигурност Съвместният комитет по ВИТС предоставя на членовете възможност да изложат становището си преди издаването на решение в съответствие с член 8.30, параграф 4 от споразумението.

               Член 9

               Медиатори

               1.Установените в настоящото решение правила, които се прилагат за кандидатите, се прилагат mutatis mutandis за лица, които са наясно, че са обект на разглеждане за евентуално назначаване като медиатори.

               2.Установените в настоящото решение правила, които се прилагат за членовете, се прилагат mutatis mutandis за медиаторите, считано от датата, на която лицето е назначено за медиатор, до датата, на която:

               а)страните по спора постигнат взаимноприемливо решение;

               б)медиаторът подаде писмена декларация за отказ от функциите си като медиатор; или

               в)страна по спора или и двете страни по спора представят писмено уведомление с писмо до медиатора и до другата страна по спора, с която прекратяват мандата на медиатора или прекратяват процедурата по медиация, в зависимост от това коя от датите е по-ранна.

               3.Установените в настоящото решение правила, които се прилагат за бившите членове, се прилагат mutatis mutandis за бившите медиатори.

               Член 10

               Консултативни комитети

               1.Както председателят на Съда, така и председателят на Апелативния съд се подпомагат от консултативен комитет, за да се гарантира правилното прилагане на кодекса за поведение и на член 8.30 (Етични правила) и за изпълнение на всякакви други задачи, когато са предвидени такива.

               2.Консултативните комитети се състоят от съответния заместник-председател и от двамата най-старши членове на Съда или на Апелативния съд.

               Член 11

               Влизане в сила

               Настоящото решение се публикува и влиза в сила на датата на влизане в сила на раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението, при условие че страните са обменили помежду си по дипломатически път писмени уведомления, с които се удостоверява, че те са изпълнили необходимите вътрешни изисквания и процедури.

               Съставено в […] на […] година.


               ЕВРОПЕЙСКА КОМИСИЯ
            Брюксел, 11.10.2019
            COM(2019) 458 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния комитет по ВИТС, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането на решение относно процедурата за приемане на тълкувания в съответствие с член 8.31, параграф 3 и член 8.44, параграф 3, буква а) от ВИТС като приложение към процедурния му правилник

               ПРИТУРКА

               ПРОЕКТ НА

               РЕШЕНИЕ № …/2019 НА СЪВМЕСТНИЯ КОМИТЕТ ПО ВИТС

               от ... година

               за приемане на процедура за приемане на тълкувания в съответствие с член 8.31, параграф 3 и член 8.44, параграф 3, буква а) от ВИТС като приложение към процедурния му правилник

               СЪВМЕСТНИЯТ КОМИТЕТ ПО ВИТС,

               като взе предвид член 26.1 от Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна („споразумението“), и по-специално член 26.1, параграф 4, буква г) и член 26.2, параграф 4 от него,

               като има предвид, че:

               (1)В съответствие с член 26.1, параграф 4, буква г) от споразумението Съвместният комитет по ВИТС приема свой собствен процедурен правилник.

               (2)Както е предвидено в член 26.2, параграф 1, буква б) от споразумението, Комитетът по услугите и инвестициите е един от специализираните комитети, създадени по силата на споразумението.

               (3)В съответствие с член 26.2, параграф 4 от споразумението специализираните комитети изготвят свои собствени процедурни правилници и ги изменят, ако сметнат това за целесъобразно.

               (4)Правило 14, параграф 4 от процедурния правилник на Съвместния комитет по ВИТС (Решение № 001/2018 на Съвместния комитет по ВИТС от 26.9.2018 г.) предвижда, че процедурният правилник се прилага mutatis mutandis по отношение на специализираните комитети и другите органи, създадени съгласно споразумението, освен ако бъде решено друго от някой от специализираните комитети в съответствие с член 26.2, параграф 4 от споразумението.

               (5)В съответствие с член 8.9, параграф 1 от споразумението страните потвърждават отново правото си да въвеждат регулаторни мерки в обществен интерес за постигане на законни цели на обществената политика в области като общественото здраве, безопасността, околната среда (включително изменението на климата и биоразнообразието) или обществения морал, социалната закрила или защитата на потребителите, или насърчаването и опазването на културното многообразие.

               (6)Съгласно параграф 6, буква д) от Съвместния тълкувателен инструмент относно споразумението с цел да се гарантира, че при всички обстоятелства трибуналите, сформирани съгласно раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението, зачитат намеренията на страните, посочени в споразумението, ВИТС съдържа разпоредби, които позволяват на страните да издават задължителни бележки за тълкуване, и страните потвърждават отново, че Канада и Европейският съюз и неговите държави членки са задължени да използват тези разпоредби за избягване и коригиране на погрешно тълкуване на споразумението от страна на трибунали.

               (7)В съответствие с член 8.31, параграф 3 и член 8.44, параграф 3, буква а) от споразумението при възникване на сериозни затруднения във връзка с тълкуването на конкретни положения, които могат да се отразят неблагоприятно на инвестицията, Комитетът по услугите и инвестициите може, след постигане на съгласие между страните и след като бъдат спазени техните съответни вътрешни изисквания и процедури, да препоръча на Съвместния комитет по ВИТС да приеме необходимите тълкувания на споразумението; тълкуванията, приети от Съвместния комитет по ВИТС, са задължителни за арбитражните органи, сформирани съгласно раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението; и Съвместният комитет по ВИТС може да реши, че дадено тълкуване става задължително от определена дата,

               РЕШИ:

               Член 1

               1.Процедурата за приемане на тълкувания съгласно член 8.31, параграф 3 и член 8.44, параграф 3, буква а) от споразумението, изложена в приложението към настоящото решение, се приема с настоящото решение като приложение към процедурния правилник на Съвместния комитет по ВИТС.

               2.Приложението представлява неразделна част от процедурния правилник на Съвместния комитет по ВИТС (Решение № 001/2018 на Съвместния комитет по ВИТС от 26.9.2018 г.).

               Член 2

               Приложението съставлява неразделна част от настоящото решение.

               Член 3

               Настоящото решение се публикува и влиза в сила на датата на влизане в сила на раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението, при условие че страните са обменили помежду си по дипломатически път писмени уведомления, с които се удостоверява, че те са изпълнили необходимите вътрешни изисквания и процедури.

               Съставено в ... на ... година.

               За Съвместния комитет по ВИТС

               Съпредседатели

               ПРИЛОЖЕНИЕ

               ПРИЛОЖЕНИЕ КЪМ ПРОЦЕДУРНИЯ ПРАВИЛНИК НА СЪВМЕСТНИЯ КОМИТЕТ ПО ВИТС

               1.При всички случаи, когато една от страните има сериозни затруднения във връзка с тълкуването на конкретни положения, които могат да се отразят неблагоприятно на инвестицията, включително ако има сериозни опасения, свързани с конкретна мярка, за която инвеститор от другата страна е подал искане за консултации съгласно член 8.19 (Консултации) от споразумението, като този инвеститор твърди, че такава мярка представлява неизпълнение на задължение по осма глава (Инвестиции) от Споразумението:

               а)тази страна може писмено да отнесе въпроса до Комитета по услугите и инвестициите;

               б)в случай на сезиране по силата на буква а), страните започват незабавно консултации в рамките на Комитета по услугите и инвестициите; както и

               в)Комитетът по услугите и инвестициите се произнася по въпроса във възможно най-кратък срок.

               2.Всяка страна разглежда надлежно забележките, направени от другата страна във връзка с член 8.31, параграф 3 от споразумението, и прави всичко възможно да намери решение на въпроса своевременно и по взаимно удовлетворителен начин.

               3.Комитетът по услугите и инвестициите може, след постигане на съгласие между страните и след като бъдат спазени техните съответни вътрешни изисквания и процедури, да препоръча на Съвместния комитет по ВИТС да приеме необходимите тълкувания на съответната(ите) разпоредба(и) от осма глава (Инвестиции) от споразумението. Тези тълкувания може, наред с другото, да отговорят на въпроса дали и при какви условия даден вид мярка трябва да се счита за съвместима с осма глава (Инвестиции) от споразумението.

               4.Ако Комитетът по услугите и инвестициите реши да препоръча на Съвместния комитет по ВИТС приемането на тълкуване, Съвместният комитет приема решение по въпроса във възможно най-кратък срок.

               5.Тълкуванията, приети от Съвместния комитет по ВИТС, са задължителни за Съда и Апелативния съд, сформирани съгласно раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението. Съвместният комитет по ВИТС може да реши, че дадено тълкуване става задължително от определена дата.

               6.Тълкуванията, приети от Съвместния комитет по ВИТС, незабавно се оповестяват публично и се изпращат на страните и на председателите на Съда и на Апелативния съд, които осигуряват тяхното съобщаване на съставите на Съда и на Апелативния съд, сформирани съгласно раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението.

    ---documentbreak---

               ЕВРОПЕЙСКА КОМИСИЯ
            Брюксел, 11.10.2019
            COM(2019) 458 final
            2019/0218(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет по ВИТС, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането на решение относно процедурата за приемане на тълкувания в съответствие с член 8.31, параграф 3 и член 8.44, параграф 3, буква а) от ВИТС като приложение към процедурния му правилник

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния комитет по ВИТС, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с предвиденото приемане на решение относно процедурата за приемане на тълкувания в съответствие с член 8.31, параграф 3 и член 8.44, параграф 3, буква а) от ВИТС като приложение към процедурния му правилник.

               2.Контекст на предложението

               2.1.Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна

               Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, („споразумението“) има за цел либерализиране и улесняване на търговията и инвестициите, както и насърчаване на по-тесните икономически връзки между Европейския съюз и Канада („страните“). Споразумението беше подписано на 30 октомври 2016 г. и се прилага временно от 21 септември 2017 г.

               2.2.Съвместният комитет по ВИТС

               Съвместният комитет по ВИТС е създаден по силата на член 26.1 от споразумението, в който се предвижда, че Съвместният комитет по ВИТС се състои от представители на Европейския съюз и представители на Канада и се председателства съвместно от министъра на международната търговия на Канада и от члена на Европейската комисия, отговарящ за търговията, или от съответните техни представители. Съвместният комитет по ВИТС заседава веднъж годишно или по искане на някоя от страните и постига съгласие относно графика на своите заседания и своя дневен ред. Съвместният комитет по ВИТС е компетентен по всички въпроси, касаещи търговията и инвестициите между страните и изпълнението и прилагането на настоящото споразумение. Дадена страна може да отнесе до Съвместния комитет по ВИТС всеки въпрос, свързан с изпълнението и тълкуването на настоящото споразумение, или всеки друг въпрос, касаещ търговията и инвестициите между страните.

               В съответствие с член 26.3 от споразумението Съвместният комитет по ВИТС разполага с правомощия да взема решения по взаимно съгласие по всички въпроси, когато това се предвижда в споразумението. Взетите от Съвместния комитет по ВИТС решения са задължителни за страните, при условие че са спазени всички необходими вътрешни изисквания и процедури, и страните са длъжни да изпълняват тези решения.

               В съответствие с член 26.2, параграф 4 от споразумението специализираните комитети, включително Комитетът по услугите и инвестициите, може да предлагат проекторешения, които да бъдат приемани от Съвместния комитет по ВИТС.

               В съответствие с правило 10, параграф 2 от Процедурния правилник на Съвместния комитет по ВИТС и на специализираните комитети
                  1
                в периода между заседанията Съвместният комитет по ВИТС може да приема решения или препоръки чрез писмена процедура, ако страните по споразумението вземат решение за това по взаимно съгласие. За тази цел съпредседателите на Съвместния комитет по ВИТС разпращат в съответствие с правило 7 текста на предложението в писмен вид до членовете на Съвместния комитет по ВИТС, като указват срок, в рамките на който членовете трябва да ги осведомят за евентуалните резерви или изменения, които желаят да направят. Приетите предложения се съобщават, в съответствие с правило 7, след изтичането на срока и се записват в протокола от следващото заседание.

               2.3.Предвиденият акт на Съвместния комитет по ВИТС

               Съвместният комитет по ВИТС трябва да приеме решение относно процедурата за приемане на тълкувания в съответствие с член 8.31, параграф 3 и член 8.44, параграф 3, буква а) от ВИТС като приложение към процедурния си правилник („предвидения акт“).

               Целта на предвидения акт е да се изясни процедурата за приемане на тълкувания от страна на Съвместния комитет по ВИТС на инвестиционните разпоредби на споразумението.

               Предвиденият акт ще бъде обвързващ за страните. Член 26.3, параграф 2 от споразумението предвижда следното: „Взетите от Съвместния комитет по ВИТС решения са задължителни за страните, при условие че са спазени всички необходими вътрешни изисквания и процедури, и страните са длъжни да изпълняват тези решения“.

               3.Позиция, която трябва да се заеме от името на Съюза

               Както е предвидено в параграф 6, буква е) от Съвместния тълкувателен инструмент относно споразумението, Европейският съюз и неговите държави членки и Канада се споразумяха да започнат незабавно следващия етап от работата по изпълнението на разпоредбите на споразумението относно уреждането на инвестиционни спорове, т.нар. „инвестиционна съдебна система“
                  2
               .

               В съответствие с член 8.31, параграф 3 и член 8.44, параграф 3, буква а) от споразумението при възникване на сериозни затруднения във връзка с тълкуването на конкретни положения, които могат да се отразят неблагоприятно на инвестицията, Комитетът по услугите и инвестициите може, след постигане на съгласие между страните и след като бъдат спазени техните съответни вътрешни изисквания и процедури, да препоръча на Съвместния комитет по ВИТС да приеме необходимите тълкувания на споразумението.  Тълкуванията, приети от Съвместния комитет по ВИТС, са задължителни за арбитражните органи, сформирани съгласно раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението. Съвместният комитет по ВИТС може да реши, че дадено тълкуване става задължително от определена дата.

               В параграф 6, буква д) от Съвместния тълкувателен инструмент относно споразумението се предвижда: „С цел да се гарантира, че при всички обстоятелства трибуналите зачитат намеренията на страните, посочени в споразумението, ВИТС съдържа разпоредби, които позволяват на страните да издават задължителни бележки за тълкуване. Канада и Европейският съюз и неговите държави членки са задължени да използват тези разпоредби за избягване и коригиране на погрешно тълкуване на ВИТС от страна на трибунали“.

               Поради това е целесъобразно да се изясни процедурата за приемане на тълкувания от страна на Съвместния комитет по ВИТС на инвестиционните разпоредби на споразумението.

               В съответствие с член 26.1, параграф 4, буква г) от споразумението Съвместният комитет по ВИТС прие процедурния си правилник с Решение № 001/2018 на Съвместния комитет по ВИТС на 26.9.2018 г. Съобразно с правило 14, параграф 4 процедурният правилник на Съвместния комитет по ВИТС се прилага mutatis mutandis по отношение на специализираните комитети, включително Комитета по услугите и инвестициите, и другите органи, създадени съгласно споразумението, освен ако бъде решено друго от някой от специализираните комитети в съответствие с член 26.2, параграф 4 от споразумението.

               Целесъобразно е Съвместният комитет по ВИТС да приеме предвидения акт като приложение към процедурния си правилник.

               Предвиденият акт включва специфични правила относно процесуалните стъпки, които са необходими, за да се приемат тълкувания на споразумението от страна на Съвместния комитет по ВИТС.

               Настоящото предложение е в съответствие с други инициативи за изпълнението на инвестиционната съдебна система по ВИТС. По-конкретно от юни 2018 г. Комисията работи с държавите членки в рамките на комитета „Търговска политика“ (Услуги и инвестиции) на Съвета и с Канада по пакет от четири проекта на решения относно:

               –правила, с които се установяват административни и организационни въпроси във връзка с работата на Апелативния съд съгласно член 8.28, параграф 7 от споразумението;

               –кодекс за поведение на членовете на Съда и Апелативния съд и на медиаторите в съответствие с член 8.44, параграф 2 от споразумението;

               –правила за медиация, които да се използват от страните по спора в съответствие с член 8.44, параграф 3, буква в) от споразумението; както и

               –правила относно процедурата за приемане на тълкувания в съответствие с член 8.31, параграф 3 и член 8.44, параграф 3, буква a) от споразумението.

               Работата по други области на изпълнение на инвестиционната съдебна система продължава. Както е предвидено в параграф 6, буква е) от Съвместния тълкувателен инструмент относно споразумението, „[о]бщата цел е работата да приключи до влизането в сила на ВИТС“.

               Поради това е целесъобразно да се установи позицията, която трябва да се заеме от името на Съюза в рамките на Съвместния комитет по ВИТС във връзка с предвидения акт, за да се гарантира ефективното изпълнение на споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) са предвидени решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове, които имат правно действие по силата на международните правни норми, регламентиращи въпросния орган. То включва също така инструменти, които не са правно обвързващи според международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в настоящия случай

               Съвместният комитет по ВИТС е орган, създаден по силата на споразумение, а именно по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна („споразумението“).

               Актът, който Съвместният комитет по ВИТС има за задача да приеме, представлява акт с правно действие. Предвиденият акт ще бъде обвързващ за страните по силата на международното право съгласно предвиденото в член 26.3, параграф 2 от споразумението.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в настоящия случай

               Основната цел и съдържание на предвидения акт са свързани с общата търговска политика.

               Поради това материалноправните основания на предложеното решение са член 207, параграф 3 и член 207, параграф 4, първа алинея от ДФЕС.

               4.3.Заключение

               Правните основания за предложеното решение следва да бъдат член 207, параграф 3 и член 207, параграф 4 от ДФЕС във връзка с член 218, параграф 9 от него.

               5.Автентични езици и публикуване на предвидения акт

               Тъй като актът на Съвместния комитет по ВИТС ще бъде приет за изпълнение на споразумението във връзка с разрешаването на инвестиционни спорове между инвеститори и държави, е целесъобразно той да бъде приет на всички автентични езици на споразумението
                  4
                и да бъде публикуван в Официален вестник на Европейския съюз след приемането му.

               2019/0218 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет по ВИТС, създаден по силата на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна, във връзка с приемането на решение относно процедурата за приемане на тълкувания в съответствие с член 8.31, параграф 3 и член 8.44, параграф 3, буква а) от ВИТС като приложение към процедурния му правилник

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 3 и член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)В Решение (ЕС) 2017/37 на Съвета
                  5
                се предвижда подписването от името на Европейския съюз на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна ( „споразумението“). Споразумението беше подписано на 30 октомври 2016 г.

               (2)В Решение (ЕС) 2017/38 на Съвета
                  6
                се предвижда временното прилагане на части от споразумението, включително създаването на Съвместния комитет по ВИТС и на Комитета по услугите и инвестициите. Споразумението се прилага временно от 21 септември 2017 г.

               (3)В съответствие с член 26.3, параграф 1 от споразумението с цел постигане на целите на споразумението Съвместният комитет по ВИТС разполага с правомощия да взема решения по всички въпроси, когато това се предвижда в споразумението.

               (4)Съгласно член 26.3, параграф 2 от споразумението взетите от Съвместния комитет по ВИТС решения са задължителни за страните, при условие че са спазени всички необходими вътрешни изисквания и процедури, и страните са длъжни да изпълняват тези решения.

               (5)В съответствие с член 26.1, параграф 4, буква г) от споразумението Съвместният комитет по ВИТС приема свой собствен процедурен правилник.

               (6)Както е предвидено в член 26.2, параграф 1, буква б) от споразумението, Комитетът по услугите и инвестициите е един от специализираните комитети, създадени по силата на споразумението.

               (7)В съответствие с член 26.2, параграф 4 от споразумението специализираните комитети изготвят свои собствени процедурни правилници и ги изменят, ако сметнат това за целесъобразно.

               (8)Правило 14, параграф 4 от процедурния правилник на Съвместния комитет по ВИТС (Решение № 001/2018 на Съвместния комитет по ВИТС от 26.9.2018 г.) предвижда, че процедурният правилник се прилага mutatis mutandis по отношение на специализираните комитети и другите органи, създадени съгласно споразумението, освен ако бъде решено друго от някой от специализираните комитети в съответствие с член 26.2, параграф 4 от споразумението.

               (9)В съответствие с член 8.31, параграф 3 и член 8.44, параграф 3, буква а) от споразумението при възникване на сериозни затруднения във връзка с тълкуването на конкретни положения, които могат да се отразят неблагоприятно на инвестицията, Комитетът по услугите и инвестициите може, след постигане на съгласие между страните и след като бъдат спазени техните съответни вътрешни изисквания и процедури, да препоръча на Съвместния комитет по ВИТС да приеме необходимите тълкувания на споразумението. Тълкуванията, приети от Съвместния комитет по ВИТС, са задължителни за арбитражните органи, сформирани съгласно раздел Е (Разрешаване на инвестиционни спорове между инвеститори и държави) от осма глава (Инвестиции) от споразумението. Съвместният комитет по ВИТС може да реши, че дадено тълкуване става задължително от определена дата.

               (10)Поради това е целесъобразно да се установи позицията, която трябва да се заеме от името на Съюза в рамките на Съвместния комитет по ВИТС въз основа на приложения проект на решение на Съвместния комитет по ВИТС, за да се гарантира ефективното изпълнение на споразумението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Европейския съюз в рамките на Съвместния комитет по ВИТС по отношение на приемането на решение относно процедурата за приемане на тълкувания в съответствие с член 8.31, параграф 3 и член 8.44, параграф 3, буква а) от ВИТС като приложение към процедурния му правилник, се основава на проекта на решение на Съвместния комитет по ВИТС, приложен към настоящото решение на Съвета.

               Член 2

               1.Решението на Съвместния комитет по ВИТС се приема на всички автентични езици на споразумението.

               2.Решението на Съвместния комитет по ВИТС се публикува в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        Решение № 001/2018 на Съвместния комитет по ВИТС от 26 септември 2018 г. за приемане на неговия процедурен правилник и на процедурния правилник на специализираните комитети (ОВ L 190, 27.7.2018 г., стр. 13), който е на разположение на уебсайта на ГД „Търговия“:
                  http://trade.ec.europa.eu/doclib/docs/2019/february/tradoc_157677.pdf
                  .

                     (2)

                        Съвместен тълкувателен инструмент относно Всеобхватното икономическо и търговско споразумение (ВИТС) между Канада и Европейския съюз и неговите държави членки (OВ L 11, 14.1.2017 г., стр. 3).

                     (3)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Съгласно член 30.11 (Автентични текстове) от споразумението то е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език, като текстовете на всички тези езици са еднакво автентични.

                     (5)

                        Решение (ЕС) 2017/37 на Съвета от 28 октомври 2016 г. за подписване, от името на Европейския съюз, на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (ОВ L 11, 14.1.2017 г., стр. 1).

                     (6)

                        Решение (ЕС) 2017/38 на Съвета от 28 октомври 2016 г. за временно прилагане на Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (ОВ L 11, 14.1.2017 г., стр. 1080).


               ЕВРОПЕЙСКА КОМИСИЯ
            Брюксел, 30.10.2019
            COM(2019) 563 final
            2019/0245(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Общия съвет на Световната търговска организация

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Общия съвет на Световната търговска организация (СТО), във връзка с предстоящото решение за прегледа на Меморандума за разбирателство относно разпоредбите за управление на тарифните квоти за селскостопанските продукти, определени в член 2 от Споразумението за селското стопанство.

               2.Контекст на предложението

               2.1.Маракешкото споразумение за създаване на Световната търговска организация

               Предложеното Решение на Съвета има за цел да упълномощи Европейската комисия да подкрепи от името на Съюза решение, което трябва да бъде взето в рамките на Общия съвет на Световната търговска организация (СТО). Световната търговска организация е създадена с Маракешкото споразумение („Споразумението за СТО“), което влезе в сила на 1 януари 1995 г.

               Европейският съюз е страна по това споразумение.

               2.2.Министерска конференция и Общ съвет на Световната търговска организация

               Съгласно член IV, параграф 1 от Споразумението за СТО Министерската конференция има правомощията да взема решения относно всички въпроси по многостранните търговски споразумения.

               Съгласно член IV, параграф 2 от Споразумението за СТО обаче в периода между заседанията на Министерската конференция нейните функции се изпълняват от Общия съвет.

               Съгласно член IХ, параграф 1 органите на СТО се стремят да вземат своите решения с консенсус.

               2.3.Предвиденият акт на Общия съвет на СТО

               На деветата сесия на Министерската конференция на СТО през декември 2013 г. министрите (на търговията) приеха решение относно Меморандум за разбирателство относно разпоредбите за управление на тарифните квоти за селскостопанските продукти, определени в член 2 от Споразумението за селското стопанство (WT/MIN (13)/39) (наричано по-нататък „Меморандума за тарифните квоти“).

               Целта на Меморандума за тарифните квоти е да се рационализира управлението на тарифните квоти за селскостопански продукти. В параграф 13 от Меморандума за тарифните квоти се предвижда възможност за неговото преразглеждане, като се вземе предвид натрупаният опит при прилагането му. Прегледът трябваше да започне не по-късно от четири години след приемането на Меморандума за тарифните квоти. През 2018 г. Комитетът по селско стопанство пристъпи към процедурата за преразглеждане. В началото на 2019 г. Секретариатът на Комитета по селско стопанство излезе с проектодоклад до Общия съвет на СТО, в който бе представено актуалното състояние.

               Предвид липсата на консенсус сред членовете на СТО относно промените по същество в Меморандума за тарифните квоти, Комитетът препоръчва на Общия съвет да удължи срока за  преразглеждане до края на 2021 г. и да повиши прозрачността на управлението на тарифните квоти (вж. приложение 2 към доклада).

               Тези препоръки (в приложение 2 към доклада) следва да бъдат представени на Общия съвет през декември 2019 г. Общият съвет следва да приеме тези препоръки под формата на решение за прегледа на Меморандума за тарифните квоти.

               3.Позиция, която трябва да се заеме от името на Съюза

               Целта на настоящото предложение е да се даде възможност на Съюза да подсигури приемането на решение относно прегледа на Меморандума за тарифните квоти на заседанието на Общия съвет на СТО през декември 2019 г.

               От гледна точка на Съюза удължаването до края на 2021 г. на срока за преразглеждане е от решаващо значение, тъй като то дава възможност за продължаване на действието на съществуващия Меморандум за тарифните квоти и позволява на членовете на СТО да провеждат допълнителни обсъждания във връзка с прегледа на настоящия Меморандум за тарифните квоти.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Общият съвет на СТО е орган, създаден със споразумение, а именно Споразумението за СТО.

               Актът, който Общият съвет има за задача да приеме, е акт с правно действие. Предвиденият акт ще бъде обвързващ съгласно международното право в съответствие с член II, параграф 2 и член IX, параграф 3 от Споразумението за СТО.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

                  Основната цел и съдържанието на предвидения акт са свързани с общата търговска политика.

                  Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от него.

               5.Публикуване на предвидения акт

               Тъй като актът на Общия съвет на СТО ще допълни Споразумението за СТО чрез удължаване на срока на действието на Меморандума за тарифните квоти и чрез осигуряване на правила за по-добро използване на тарифните квоти, е целесъобразно след приемането му актът да бъде публикуван в Официален вестник на Европейския съюз.

               2019/0245 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Общия съвет на Световната търговска организация

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Маракешкото споразумение за създаване на Световната търговска организация („Споразумението за СТО“) беше сключено от Съюза с Решение 94/800/ЕО на Съвета от 22 декември 1994 г.
                  2
                и влезе в сила на 1 януари 1995 г.

               (2)Съгласно член IV, параграф 1 от Споразумението за СТО Министерската конференция на СТО има правомощията да взема решения относно всички въпроси по многостранните търговски споразумения.

               (3)Съгласно член IV, параграф 2 от Споразумението за СТО в периода между заседанията на Министерската конференция нейните функции се изпълняват от Общия съвет на СТО.

               (4)Съгласно член IХ, параграф 1 органите на СТО обикновено вземат своите решения с консенсус.

               (5)На своята девета сесия Министерската конференция на СТО (Бали, декември 2013 г.) прие Министерско решение относно Меморандум за разбирателство относно разпоредбите за управление на тарифните квоти за селскостопанските продукти, определени в член 2 от Споразумението за селското стопанство (WT/MIN (13)/39)(наричано по-нататък „Меморандума за тарифните квоти“), с което се урежда управлението на тарифните квоти за селскостопанските продукти.

               (6)Съгласно параграф 13 от Меморандума за тарифните квоти преразглеждането на неговото прилагане трябва да започне не по-късно от четири години след приемането му, като се вземе предвид опитът, натрупан до този момент. Целта на това преразглеждане е да се насърчи непрекъснатото подобряване на използването на тарифните квоти.

               (7)В съответствие с параграф 13 през 2018 г. Комитетът по селско стопанство пристъпи към преразглеждане на Меморандума за тарифните квоти. Констатациите от прегледа ще бъдат представени на заседанието на Общия съвет през декември 2019 г. под формата на доклад, изготвен от Комитета по селско стопанство (доклад №... „Преглед на прилагането на решението от Бали относно управлението на тарифните квоти“ от ... г.).

               (8)Като се има предвид липсата на консенсус сред членовете на СТО относно измененията по същество на Меморандума за тарифните квоти, в доклада се препоръчва удължаване на срока за преразглеждане до края на 2021 г., така че да може да бъде постигнат консенсус по измененията по същество. В доклада се съдържат и препоръки за повишаване на прозрачността на управлението на тарифните квоти.

               (9)На заседанието си през декември 2019 г. Общият съвет на СТО следва да бъде приканен да разгледа въпроса за приемането на препоръките, съдържащи се в приложение 2 към доклад №..., под формата на решение за преразглеждане на Меморандума за тарифните квоти.

               (10)Тъй като решението, което трябва да бъде прието, ще бъде обвързващо за Съюза, е целесъобразно да се установи позицията, която трябва да се заеме от името на Съюза в рамките на Общия съвет на СТО.

               (11)В Общия съвет на СТО Съюзът се представлява от Комисията в съответствие с член 17, параграф 1 от Договора за Европейския съюз (ДЕС).

               ПРИЕ НАСТОЯЩОТО РЕШЕНИЕ:

               Член 1

               Позицията, която Европейската комисия трябва да заеме от името на Съюза на заседанието на Общия съвет на Световната търговска организация през декември 2019 г., се основава на проекта на Решение за приемане на препоръките, отправени към Общия съвет от Комитета по селско стопанство в приложение 2 към неговия доклад №... от... г., приложен към настоящото Решение.

               Представителите на Съюза в Общия съвет на Световната търговска организация могат да договарят незначителни  промени в проекта на решение, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съда от 7 октомври 2014 г. по дело C-399/12, Германия/Съвет, EU:C:2014:2258, точки 61—64.

                     (2)

                        Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 30.10.2019
            COM(2019) 563 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Общия съвет на Световната търговска организация

               ПРИЛОЖЕНИЕ

               ПРЕГЛЕД НА ДЕЙСТВИЕТО НА РЕШЕНИЕТО ОТ БАЛИ ОТНОСНО УПРАВЛЕНИЕТО НА ТАРИФНИТЕ КВОТИ

               Доклад до Общия съвет

               (1)На деветата сесия на Министерската конференция  министрите приеха Решение относно Меморандум за разбирателство относно разпоредбите за управление на тарифните квоти за селскостопанските продукти, определени в член 2 от Споразумението за селското стопанство (WT/MIN (13)/39) („Решението от Бали за тарифните квоти“). Министрите дадоха указания на Комитета да направи преглед и да наблюдава прилагането на задълженията на членоветe, установени с Решението от Бали за тарифните квоти, с цел да се насърчи непрекъснатото подобряване на използването на тарифните квоти, който преглед да започне не по-късно от 2017 г., като се вземе предвид опитът, натрупан до този момент
                  1
               . Обсъжданията във връзка с прегледа започнаха на заседанието на Комитета през октомври 2017 г.
                  2
                На заседанието през февруари 2018 г. Комитетът постигна съгласие относно процедурата и сроковете за извършване на прегледа, което беше изложено в документ G/AG/W/171
                  3
               . Съгласно договорената процедура прегледът беше направен на отворени неформални заседания на Комитета в кулоарите на неговите редовни заседания
                  4
               .

               (2)Членовете обсъдиха прегледа на четири неформални заседания на Комитета през 2018 г. — на 20 февруари, 11 юни, 25 септември и 26 ноември. На ноемврийското неформално заседание беше проведено тематично заседание относно управлението на тарифните квоти и недостатъчното им използване с участието на представители на сектора. В рамките на обсъжданията по прегледа някои членове изпратиха писмено своите мнения. В отговор на исканията на членовете и в съответствие с договорената процедура и срокове за провеждане на прегледа Секретариатът подготви и информационен документ
                  5
                относно управлението на тарифните квоти и процентите на използване, който да подпомогне прегледа. В приложение 1 се съдържа списък на всички писмени документи, разгледани до момента в рамките на прегледа.

               (3)На обсъжданията във връзка с прегледа членовете откроиха следните теми: 1) Ефективно изпълнение и проследяване на материалноправните задължения, произтичащи от Решението от Бали за тарифните квоти; 2) Изисквания за прозрачност на тарифните квоти; 3) Механизъм при недостатъчно използване на квотите. По-долу са посочени някои елементи
                  6
               , откроени по всяка от трите теми, включително по време на тематичните обсъждания през ноември.

               ЕФЕКТИВНО ИЗПЪЛНЕНИЕ И ПОСЛЕДВАЩИ ДЕЙСТВИЯ

               i.Преразпределяне на неизползвани лицензии в рамките на тарифна квота;

               ii.Процедури за преразпределяне, включително по отношение на разпределеното за отделните държави членки
                  7
               ;

               iii.Споделяне на опит и най-добри практики за подобряване на използването на тарифните квоти, включително за преразпределяне на тарифните квоти в рамките на регионалните търговски споразумения.

               ИЗИСКВАНИЯ ЗА ПРОЗРАЧНОСТ НА ТАРИФНИТЕ КВОТИ

               i.Навременни и пълни уведомления за тарифните квоти;

               ii.Незабавно докладване на промени в управлението на тарифните квоти;

               iii.Последователно докладване на процентите на използване от всички членове с ангажименти по тарифните квоти;

               iv.Хармонизирани практики за уведомяване (например за тарифни квоти, които не са отворени, или за предвидените в графика тарифни квоти без тарифно предимство);

               v.Докладване на причините за недостатъчното използване;

               vi.Обмен на национален опит и най-добри практики в управлението на тарифните квоти;

               vii.Специално и диференцирано третиране (Тежест на изискванията за уведомяване);

               viii.Връзка с изискванията за уведомяване в областта на процедурите по лицензиране на вноса;

               ix.Техническа помощ от Секретариата за подобряване на спазването на правилата за уведомяване от страна на членовете.

               МЕХАНИЗЪМ ПРИ НЕДОСТАТЪЧНО ИЗПОЛЗВАНЕ НА КВОТИТЕ

               i.Различни задължения на членовете (параграф 4 от приложение А);

               ii.Специално и диференцирано третиране;

               iii.Потенциална неуниверсална приложимост в бъдеще;

               iv.Връзка между приложение Б и параграф 4 от приложение А;

               v.Изследване на причините за недостатъчното използване;

               vi.Целево разглеждане на недостатъчното използване на тарифните квоти в някои специфични сектори;

               vii.Практическа приложимост на Механизма при недостатъчно използване на квотите (проучване на причините, сред които евентуалната му сложност, поради които той не е бил използван до момента, споделяне на опит, опростяване на процедурните изисквания);

               viii.Водене от страна на Секретариата на списък на непълно използваните тарифни квоти.

               (4)Членовете изразиха различни позиции по въпроса за бъдещото действие на параграф 4 от Механизма при недостатъчно използване на квотите и свързаното с него специално и диференцирано третиране.  Някои развиващи се държави членки поддържаха становището, че разпоредбите за специално и диференцирано третиране, предвидени в Решението от Бали за тарифните квоти, не следва да се размиват; други членки заявиха, че специалното и диференцираното третиране на развиващите се страни не следва да води до освобождаване от задължения и че развиващите се страни, които се ползват от тези условия, следва да поемат ангажименти по отношение на управлението на тарифните квоти, като отчитат степента си на развитие.

               (5)Няколко членки изразиха мнение, че обхватът на прегледа следва да се ограничи до подобряване на управлението на тарифните квоти, за да бъде разграничен от преговорите относно достъпа до пазара. Трети посочиха възможността свързаните с тарифните квоти въпроси да бъдат разгледани в рамките на преговорите относно достъпа до пазара.

               (6)Има и такива, които смятат, че въз основа на изпратените от членовете становища Комитетът следва да проучи причините, поради които все още не се използва Механизмът при недостатъчно използване на квотите.

               (7)В съответствие с параграфи 13—15 от Решението от Бали за тарифните квоти (WT/MIN (13)/39) на заседанието си от 30 октомври 2019 г. Комитетът постигна съгласие по следните препоръки, включени в приложение 2 към настоящия доклад, които да бъдат разгледани от Общия съвет.

               Приложение 1

                        Списък на документите

                        G/AG/W/169

                        10 октомври 2017 г.

                        Мониторинг и преглед на задълженията на членовете, установени съгласно Решението от Бали относно управлението на тарифните квоти.

                        Бележка от Секретариата:

                        G/AG/W/171

                        9 февруари 2018 г.

                        Предложена процедура за преглед на действието на Решението от Бали относно управлението на тарифните квоти

                        Бележка от Секретариата:

                        G/AG/W/175

                        18 май 2018 г.

                                 както и

                        G/AG/W/175/Add.1

                        7 май 2019 г.

                        Становище на Европейския съюз до Комитета по селско стопанство относно процедурата за прегледа на действието на Решението от Бали относно управлението на тарифните квоти
                           8
                        .

                        Становище на Европейския съюз:

                        G/AG/W/179

                        6 юни 2018 г.

                        Преглед на действието на Решението от Бали на министрите относно Меморандум за разбирателство относно разпоредбите за управление на тарифните квоти за селскостопанските продукти..."
                           9
                        .

                        Становище на Кеърнската група

                        G/AG/W/183

                        31 юли 2018 г.

                        Методи на управление на тарифните квоти и проценти на използване за 2007—2016 г.

                        Информационен документ от Секретариата

                        G/AG/W/186

                        19 септември 2018 г.

                        Преглед на Решението от Бали относно управлението на тарифните квоти.

                        Становище на Австралия

                        G/AG/W/197

                        24 май 2019 г.

                        Механизъм при недостатъчно използване на квотите, произтичащ от Решението от Бали за управление на тарифните квоти

                        Становище от името на Кеърнската група

               Приложение 2

               (1)[Срокът, посочен в параграф 14 и бележка под линия 2 от Решението от Бали за управление на тарифните квоти за решение по параграф 4 от приложение А, се удължава до края на 2021 г. или до 13-ата министерска конференция, в зависимост от това кое от двете настъпи първо. [За по-голяма сигурност, ако нито Министерската конференция, нито Общият съвет не вземат решение до края на 2021 г. за удължаване на действието на параграф 4 от приложение А към Решението от Бали за тарифните квоти в настоящия му вид или в изменена форма, параграф 4 от приложение А, при спазване на параграф 15 от същото решение, престава да се прилага от 1 януари 2022 г. [по отношение на членовете, изброени в приложение Б, както и по отношение на всеки член, който поиска преди края на 2021 г. да бъде добавен в приложение Б].]

               (2)Междувременно Комитетът по селското стопанство („Комитетът“) ще продължи да обсъжда прилагането на параграф 4 от приложение А. [За по-голяма сигурност по време на това обсъждане се запазва действието на Решението от Бали за тарифните квоти, заедно с приложенията към него.]

               (3)Комитетът ще представи препоръки на Общия съвет относно прилагането на параграф 4 [от приложение А и в съответствие с параграф 14] преди края на 2021 г.]

               (4)Като признава значението на по-голямата прозрачност на управлението на тарифните квоти и на процентите на използване, както и на навременното подаване на уведомления от страна на членовете, и като признава, че системата за уведомяване онлайн в областта на селското стопанство следва да доведе до по-добра хармонизация, Комитетът изразява съгласие със следното:

               а)Секретариатът ще изготви списък на съществуващите практики на членовете за уведомяване във връзка с тарифните квоти, включително в случаите, когато не е била отворена предвидена в графика тарифна квота.

               б)Комитетът ще започне обсъждания относно хармонизирането на практиките на членовете за уведомяване във връзка с тарифните квоти, включително за процента на тяхното използване.

               в)Комитетът насърчава членовете да включат обяснение в своята таблица относно уведомленията MA:2 (за достъпа до пазарите) в случаите, в които предвидените в графика тарифни квоти не са отворени.

               г)Секретариатът редовно ще актуализира информацията за управлението на тарифните квоти и за процентите на използване, както е посочено в G/AG/W/183
                  10
               , както и вече предоставената от членовете информация във връзка с процентите на използване на квотите и във връзка с въпросите, повдигнати в Комитета относно процентите на използване.

               д)Въз основа на изразените становища от членовете Комитетът ще анализира причините, поради които все още не е използван Механизмът при недостатъчно използване на квотите.

               (5)Комитетът е съгласен на всеки 3 години след приключването на този преглед да извършва редовни прегледи на действието на Решението от Бали за тарифните квоти. Тези редовни прегледи ще включват, наред с другото, преглед на използването на Механизма при недостатъчно използване на квотите от страна на членовете въз основа на информация, предоставена от тях.

               __________

                     (1)

                        Параграф 13 от WT/MIN (13)/39. Все още няма данни за използването на Механизма при недостатъчно използване на квотите.

                     (2)

                        Вж. раздел 2.2.1 от G/AG/R/86.

                     (3)

                        Вж. раздел 2.5.1 от G/AG/R/87.

                     (4)

                        На заседанието през юни 2019 г. Комитетът постигна съгласие срокът за завършване на доклада за прегледа да бъде удължен до заседанието на Комитета през октомври 2019 г.

                     (5)

                        G/AG/W/183.

                     (6)

                        Членовете не са единодушни относно тези елементи или тяхното разглеждане в препоръките.

                     (7)

                        Параграф 9 от министерското Решение от Бали относно тарифните квоти се отнася до процедурата за преразпределяне. Освен това бележки под линия 3 и 5 от приложение А към Решението от Бали се отнасят до правата на членовете, които са със специфични за държавата лицензии в контекста на Механизма при недостатъчно използване на квотите.

                     (8)

                        Документ G/AG/W/171 от 9 февруари 2018 г.

                     (9)

                        WT/MIN (13)/39 AND WT/L/914 от 11 декември 2013 г.

                     (10)

                        Информационната бележка на Секретариата може да включва по-конкретно списък на тарифните квоти, когато не е представена таблицата относно уведомленията МА:2 или когато процентът на използване е под 65 %.